It-tieni ktieb fis-sensiela Irvin Vella, Investigatur Virtwali ħiereġ fil-jiem li ġejjin. Il-Każ tas-Serqiet Strambi jinvolvi għadd ta' serqiet li jsiru kollha fi żmien il-Milied. B'xi mod jew ieħor, il-Milied jolqot lil kull wieħed mill-karattri tal-istorja, kif wara kollox jolqot lilna: min iħobbu, min jobogħdu, min ifakkru f'ħaġa u min f'oħra. Għal Irvin pereżempju, il-Milied marbut mal-ħlewwiet tradizzjonali Maltin (u internazzjonali), ibda mill-qagħaq tal-għasel u spiċċa fl-imbuljuta, ix-xarba sħuna bil-qastan u l-kukkudina mqassma fuq iz-zuntier tal-knisja wara l-quddies ta' nofsillejl. U ovvjament, l-ikla kolossali nhar il-Milied, mill-kċina t'ommu Marthese. Wara kollox, ma tistax tiġi l-ewwel fil-klassifika tal-aktar nies ħoxnin fid-Dinja mingħajr ma tagħmel ftit sforz. Għal Luca u Laura, l-assistenti (u kuġini) t'Irvin, il-Milied żmien tad-dwejjaq għax ifakkarhom f'missierhom li miet ftit tas-snin qabel. Fil-Milied kien dejjem jieħu żmien off mix-xogħol u jqatta' kważi xahar sħiħ magħhom. Għalhekk għalihom żmien iebes, u jippreferu jmiddu jdejhom ħalli ħsibijiethom ma jitfgħuhomx f'burdati mdallmin. Għal Francis Cilia, sid il-Best In Town Confectionery (est. 1987) il-Milied l-aħjar żmien għan-negozju tiegħu u jħobb iżejjen il-vetrina tal-ħanut bl-aħjar mod possibbli. Saħansitra jħalliha mixgħula u bix-shutter imtella sa nofsillejl kuljum fi żmien il-Milied. Għal Pauline Farrugia, sid ta' wieħed mill-ħwienet li nsterqu, il-Milied ma jfisser xejn. U lanqas l-Għid jew kwalunkwe festa oħra. Għal Pauline jeżisti biss ix-xogħol. Minn xħin jisbaħ sa xħin jidlam u anki fil-ħolm. Għall-Ispettur Montebello, it-taħlita tax-xita tqattar, dwal iteptpu u mużika tal-Milied hija xi ħaġa imsaħħra. L-uniku xewqa li għandu hija li dak il-Milied imur iqattgħu mal-mara u mat-tifel, li għadu jemmen li jeżisti Father Christmas. Ooops. Għal Marissa Abela, waħda mill-aħwa propjetarji ta' Calleja Bros – il-fabbrika fejn jiżvolġi l-każ, il-Milied żmien ta' nostalġija li iżda jnissel paċi interna fiha, u ż-żmien li tisma' Let it Snow ta' Dean Martin on repeat, waħda mill-aktar diski għal qalbha. U għalik, xi jfisser il-Milied? Il-Każ tas-Serqiet Strambi huwa pubblikazzjoni ta' Merlin Publishers u se jkun għall-bejgħ fil-jiem li ġejjin madwar Malta u Għawdex. Għal aktar tagħrif dwar il-kotba tiegħi żur www.johnabonello.com jew il-paġna tiegħi fuq Facebook . Kotba fis-sensiela Irvin Vella, Investigatur Virtwali: Il-Każ Manduca (2015) Il-Każ tas-Serqiet Strambi (2016)
Il-Milied skont Irvin Vella